Drápið á fjórum mönnum sem grunaðir voru um að hafa nauðgað og drepið unga konu á Indlandi hefur beint athyglinni að drápum án dóms og laga í landi þar sem kynferðisofbeldi er algengt á meðan dómskerfið er afar hægvirkt . Yfirvöld segja að fjórmenningarnir hafi verið drepnir í skotbardaga þar sem þeir reyndu að flýja frá lögreglu . Mennirnir voru handteknir grunaðir um að hafa nauðgað , myrt og kveikt í líki 27 ára gamals dýralæknis fyrir tæpum tveimur vikum . Aðfaranótt föstudags var farið með mennina á vettvang glæpsins og að sögn lögreglu voru þeir að reyna að flýja eftir að hafa náð byssum af lögreglumönnum sem voru með í för . Mjög var fagnað þegar fréttist af dauða þeirra á götum úti í borginni Hyderabad og sagði fólk að réttvísin hefði náð fram að ganga . „ Laganna verðir hafa sinnt skyldu sinni , “ sagði lögreglustjórinn í Hyderabad , V.C. Sajjanar , við fréttamenn . Dráp af þessu tagi , þegar grunaðir einstaklingar eru drepnir af lögreglu eftir að hafa sýnt mótspyrnu eða reynt að flýja af vettvangi , eru þekkt í Suður-Asíu . Mannúðarsamtök hafa varað við afleiðingum þessa , að taka lögin í sínar hendur . Hæstaréttarlögmaðurinn og stofnandi samtakanna Human Rights Law Network , Colin Gonsalves , segir að áratugum saman hafi dráp án dóms og laga og pyntingar á fólki í haldi lögreglu verið hluti af réttarkerfinu sem ekki þolir dagsljósið . Hann segir að það sem valdi miklum áhyggjum er að almenningur skuli fagna því að lögreglan taki lögin í sínar eigin hendur . Að lögreglan fremji saknæmt athæfi .